Laugardalsvöllur verður tilkynntur sem leikstaður fyrir umspilsleikinn gegn Rúmeníu.vísir / getty Guðni Bergsson , formaður KSÍ , segir að allt verði gert til að leikur Íslands og Rúmeníu í undanúrslitum umspils um sæti á EM 2020 fari fram á Laugardalsvelli . „ Þetta er ekki bara undir okkur komið . Við reynum að undirbúa þetta eins vel og við mögulega getum , “ sagði Guðni í samtali við Guðjón Guðmundsson í Sportpakkanum . „ Á endanum á tíðarfarið og veðrið eftir að skera úr um það hvort þetta takist . En við verðum að vera bjartsýn og ætlum okkur að ná að spila þennan leik hér á heimavelli . Það má meta það sem helmingslíkur á að það takist . “ Kostnaður KSÍ við að gera völlinn leikfæran gæti numið allt að 70 milljónum króna . „ Þetta gæti hlaupið á þessum upphæðum en vonandi verður þetta ekki svona mikið , “ sagði Guðni . Hann segir að KSÍ muni tilkynna Laugardalsvöll sem leikstað fyrir leikinn gegn Rúmeníu 26. mars á næsta ári . Fresturinn til að tilkynna leikstað rennur út 20. desember . En hvað gerist ef Laugardalsvöllur verður ekki leikfær ? „ Þá verðum við að spila leikinn erlendis . Við erum að athuga með það og það kemur til greina að fara með leikinn til Danmerkur eða Svíþjóðar . Við þurfum að tilkynna plan B. UEFA mun fylgjast grannt með því hvernig ástand vallarins verður , “ sagði Guðni . Fréttina í heild sinni má sjá hér fyrir neðan . Klippa : Ætla að spila umspilsleikinn á Laugardalsvelli Komist Ísland á EM 2020 verður liðið í F-riðli með Þýskalandi .